ທ່ານເລຂາທິການໃຫຍ່ ສສ ຫວຽດນາມ ຫງວຽນຟູ໋ຈ້ອງ ແລະ ທ່ານເລຂາທິການໃຫຍ່, ປະທານປະເທດ ສປປ ລາວ ບຸນຍັງ ວໍລະຈິດ
ວັນທີ 25/4, ທ່ານ ບຸນຍັງ ວໍລະຈິດ, ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ, ປະທານປະເທດ ສປປ ລາວ ເລີ່ມຕົ້ນການຢ້ຽມຢາມສັນຖະວະໄມຕີ ຫວຽດນາມ ຢ່າງເປັນທາງການຕາມຄຳເຊື້ອເຊີນຂອງທ່ານ ຫງວຽນຟູ໋ຈ້ອງ, ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ແລະ ທ່ານ ເຈີ່ນດ້າຍກວາງ, ປະທານປະເທດ ຫວຽດນາມ. ເນື່ອງໃນໂອກາດນີ້, ບັນດາພາຫະນະສື່ມວນຊົນຂອງ ຫວຽດນາມ ລ້ວນແຕ່ໄດ້ໃຫ້ຂ່າວ, ບົດກ່ຽວກັບເຫດການສຳຄັນນີ້. ບົດນຳ “ປັບປຸງ ແລະ ພັດທະນາການພົວພັນສາມັກຄີແບບພິເສດ ຫວຽດນາມ - ລາວ ຢ່າງບໍ່ຢຸດຢັ້ງ” ຂອງໜັງສືພິມເຍີນເຢີນ (ກະບອກສຽງຂອງພັກກອມມູນິດ ຫວຽດນາມ), ສະບັບອອກໃນຕອນເຊົ້າວັນທີ 25/4, ເນັ້ນໜັກວ່າ: ໂດຍແມ່ນ 2 ປະເທດບ້ານໃກ້ເຮືອນຄຽງທີ່ສະໜິດສະໜົມ, ນັບແຕ່ດົນນານມາແລ້ວ 2 ຊາດ ຫວຽດນາມ ແລະ ລາວໄດ້ສະໜິດຕິດພັນນຳກັນ. ພັກ, ລັດ ແລະ ປະຊາຊົນ ຫວຽດນາມ ໝັ້ນໝາຍຈະເຮັດຈົນສຸດຄວາມສາມາດຂອງຕົນພ້ອມກັບພັກ, ລັດ ແລະ ປະຊາຊົນ ລາວ ຮັກສາ, ເສີມຂະຫຍາຍ ແລະ ສືບທອດໃຫ້ລຸ້ນຫຼັງກ່ຽວກັບສາຍພົວພັນສາມັກຄີແບບພິເສດ ຫວຽດນາມ - ລາວ. ການຢ້ຽມຢາມສັນຖະວະໄມຕີ ຫວຽດນາມ ຢ່າງເປັນທາງການຂອງທ່ານ ບຸນຍັງ ວໍລະຈິດ, ເລຂາທິການໃຫຍ່, ປະທານປະເທດ ລາວ ຈະບັນລຸຜົນສຳເລັດຢ່າງຈົບງາມ, ສ້າງກຳລັງໜູນຊຸກຍູ້ການພັດທະນາການພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ຫວຽດນາມ - ລາວ ໃຫ້ຂຶ້ນສູ່ລະດັບສູງໃໝ່, ຕອບສະໜອງຄວາມມຸ່ງມາດປາດຖະໜາ ແລະ ຜົນປະໂຫຍດຂອງປະຊາຊົນ 2 ປະເທດ, ເພື່ອສັນຕິພາບ, ສະຖຽນລະພາບ, ການຮ່ວມມື ແລະ ພັດທະນາຢູ່ພາກພື້ນ ແລະ ຢູ່ໃນໂລກ.
ດ້ວຍຫົວຂໍ້ວ່າ “ນຳການພົວພັນຮ່ວມມືມິດຕະພາບ ຫວຽດນາມ - ລາວ ຂຶ້ນສູ່ລະດັບສູງໃໝ່”, ບົດນຳຂອງໜັງສືພິມ ກວນໂດ້ຍເຍີນເຢີນ (ກະບອກສຽງຂອງກອງທັບປະຊາຊົນ ຫວຽດນາມ) ໄດ້ເນັ້ນໜັກວ່າ: ການຢ້ຽມຢາມສັນຖະວະໄມຕີ ຫວຽດນາມ ຢ່າງເປັນທາງການຂອງທ່ານ ບຸນຍັງ ວໍລະຈິດ, ເລຂາທິການໃຫຍ່, ປະທານປະເທດ ສປປ ລາວ ຄັ້ງນີ້ຈະປະກອບສ່ວນຢັ້ງຢືນແນວທາງການຕ່າງປະເທດສະເໝີຕົ້ນສະເໝີປາຍຂອງທັງ 2 ປະເທດ, ພິເສດຖືເປັນສຳຄັນການຮັກສາ ແລະ ພັດທະນາການພົວພັນມິດຕະພາບອັນຍິ່ງໃຫຍ່, ນຳ້ໃຈສາມັກຄີແບບພິເສດ ແລະ ການຮ່ວມມືຮອບດ້ານ ຫວຽດນາມ - ລາວ, ລາວ - ຫວຽດນາມ ຢ່າງບໍ່ຢຸດຢັ້ງ, ເພີ່ມທະວີຄວາມສະໜິດຕິດພັນ, ຄວາມໄວ້ເນື້ອເຊື່ອໃຈລະຫວ່າງການນຳຂັ້ນສູງ 2 ພັກ, 2 ລັດ ໃນໄລຍະຈະມາເຖິງ. ປະຊາຊົນ ຫວຽດນາມ ເຊື່ອໝັ້ນຢ່າງແນ່ວແນ່ວ່າ: ການຢ້ຽມຢາມຈະບັນລຸຜົນສຳເລັດຢ່າງຈົບງາມ, ນຳການພົວພັນຮ່ວມມືມິດຕະພາບລະຫວ່າງ 2 ປະເທດຂຶ້ນສູ່ລະດັບສູງໃໝ່.
ໃນການຢ້ຽມຢາມຄັ້ງນີ້, ທ່ານ ບຸນຍັງ ວໍລະຈິດ, ເລຂາທິການໃຫຍ່, ປະທານປະເທດ ສປປ ລາວ ແລະ ບັນດາການນຳ ຫວຽດນາມ ຈະຢັ້ງຢືນຄືນໃໝ່ເຈດຕະນາດີ ແລະ ຄວາມມຸ່ງມາດປາດຖະໜາຂອງທັງ 2 ຝ່າຍໃນການພົວພັນຮ່ວມມື, ສືບຕໍ່ຜັນຂະຫຍາຍສາຍພົວພັນມິດຕະພາບ, ນຳ້ໃຈສາມັກຄີແບບພິເສດ ລາວ - ຫວຽດນາມ, ນຳການພົວພັນ ຫວຽດນາມ ແລະ ລາວ ຂຶ້ນສູ່ລະດັບສູງໃໝ່.
(ແຫຼ່ງຄັດຈາກ VOV)